SA hokkiemans begin slyp vir Spele | Netwerk24
Deur Johann de Jager 26 Januarie 2021 07:17
Die Suid-Afrikaanse manshokkiespelers wat vir die Olimpiese Spele in Tokio in aanmerking wil kom, gaan oor die volgende paar dae by kampe oor die land heen die kans kry om die afrigter en keurders opnuut te beïndruk.
Die Oi-hokkiestadion in Tokio wat gasheer in die Olimpiese Spele gaan wees. Foto: Gallo Images
Garreth Ewing, afrigter, sê dat spanne van Indië, België, Brittanje en Frankryk onder andere van plan was om in Suid-Afrika te kom oefen voor vanjaar se Spele. Dit is nou van die baan en sal ook nie later in die jaar geherskeduleer kan word nie.
Ewing en Sheldon Rostron het die afgelope naweek saam met die spelers die eerste satellietkamp by die Riverside-klub in Durban bygewoon.
Ewing sal in die volgende paar weke ook ander streke besoek.
"Dit is om elke speler in die groep in die veiligste moontlike omgewing, wat Covid-19 betref, kans te gee om regstreeks saam met my te werk en die keurders die kans te gee om ook elke speler dop te hou," sê Ewing.
Die breier is die komende naweek in die Kaap waar Bruce Jacobs saam met hom 'n ogie sal hou.
Hy besoek Randburg en Tukkies saam met Craig Jackson in die eerste naweek van Februarie, waarna die vierde en laaste kamp die daaropvolgende naweek in Port Elizabeth gehou word.
• Die Suid-Afrikaanse o.21-manspan sal volgens sahockey.co.za ná 'n oefenkamp aan die einde van Februarie van 24 tot 18 spelers uitgedun word vir die Junior Afrikabeker-toernooi wat in Ghana gehou word.